ΚΑΝΟΝΙΣΜΟΣ (ΕΚ) αριθ. 1796/94 ΤΟΥ ΣΥΜΒΟΥΛΙΟΥ της 18ης Ιουλίου 1994 για 15η τροποποίηση του κανονισμού (ΕΟΚ) αριθ. 3094/86 για τη θέσπιση ορισμένων τεχνικών μέτρων διατήρησης των αλιευτικών πόρων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

τη πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, σύμφωνα με το άρθρο 2 του κανονισμού (ΕΟΚ) αριθ. 3760/92 του Συμβουλίου της 20ής Δεκεμβρίου 1992 για τη θέσπιση κοινοτικού συστήματος για την αλιεία και την υδατοκαλλιέργεια (3), ανατίθεται στο Συμβούλιο να εκπονήσει, υπό το φως των διαθέσιμων επιστημονικών γνωμών, τα αναγκαία μέτρα διατήρησης για την πραγματοποίηση των στόχων που απαριθμούνται στο άρθρο 1 του εν λόγω κανονισμού-

ότι είναι λοιπόν απαραίτητο να θεσπιστούν οι αρχές και ορισμένες λεπτομέρειες σε κοινοτικό επίπεδο, ώστε κάθε κράτος μελος να μπορεί να εξασφαλίζει τη διαχείριση των αλιευτικών δραστηριοτήτων των σκαφών που φέρουν τη σημαία του-

ότι, σύμφωνα με το άρθρο 4 του κανονισμού (ΕΟΚ) αριθ. 3760/92, ανατίθεται στο Συμβούλιο να θεσπίσει μέτρα για τον καθορισμό των όρων πρόσβασης στις ζώνες και στους πόρους καθώς και των όρων άσκησης των δραστηριοτήτων εκμετάλλευσης, και ιδίως να καθορίσει τα τεχνικά μέτρα που αφορούν τα αλιευτικά εργαλεία και τους τρόπους χρήσης τους-

ότι ο κανονισμός (ΕΟΚ) αριθ. 3094/86 (4) καθορίζει τους γενικούς τεχνικούς κανόνες για την αλίευση και την εκφόρτωση των βιολογικών πόρων που ευρίσκονται στα καθορισμένα από αυτόν ύδατα-

ότι, δεδομένων των τελευταίων επιστημονικών γνωμών, είναι ανάγκη να επιβληθούν εποχιακοί περιορισμοί σε ορισμένες αλιευτικές δραστηριότητες στο Firth of Clyde και στην Ιρλανδική Θάλασσα με σκοπό να περιοριστεί η αλιεία της ρέγγας-

ότι, έχοντας υπόψη τις επιστημονικές γνώμες, είναι ανάγκη να επιβληθούν εποχιακοί περιορισμοί σε ορισμένες αλιευτικές δραστηριότητες στο Skagerrak και το Kattegat-

ότι η αλιεία ορισμένων ειδών που προορίζονται για μεταποίηση σε άλευρα ή έλαια μπορεί να πραγματοποιείται με παρεκκλίνουσες διαστάσεις βρόγχων διχτύων, υπό τον όρο ότι αυτές οι αλιευτικές δραστηριότητες δεν έχουν αρνητικές επιπτώσεις σε άλλα βενθικά αποθέματα, ιδίως εκείνα του γάδου και του μπακαλιάρου εγκλεφίνου-

ότι οι περιορισμοί αυτοί σχετικά με τις αλιευτικές δραστηριότητες αποτελούν τεχνικά μέτρα και πρέπει, επομένως, να ενσωματωθούν στον κανονισμό (ΕΟΚ) αριθ. 3094/86,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3094/86 τροποποιείται ως εξής:

1. Στο άρθρο 7:

i) η παράγραφος 2 καταργείται και η παράγραφος 3 γίνεται παράγραφος 2-

ii) προστίθενται οι ακόλουθες παράγραφοι:

"3. Η αλιεία της ρέγγας απαγορεύεται από την 1η Ιουλίου μέχρι τις 31 Οκτωβρίου στη ζώνη που οριοθετείται από τις ακόλουθες συντεταγμένες:

- δυτική ακτή της Δανίας σε γεωγραφικό πλάτος 55o30 βόρεια,

- γεωγραφικό πλάτος 55o30 βόρεια, γεωγραφικό μήκος 07o00 ανατολικά,

- γεωγραφικό πλάτος 57o00 βόρεια, γεωγραφικό μήκος 07o00 ανατολικά,

- δυτική ακτή της Δανίας σε γεωγραφικό πλάτος 57o00 βόρεια.

4. Απαγορεύεται η αλιεία της ρέγγας στη ζώνη που εκτείνεται από 6 έως 12 μίλια στα ανοικτά της ανατολικής ακτής του Ηνωμένου Βασιλείου, η οποία μετράται από τις γραμμές βάσης, μεταξύ των γεωγραφικών πλατών 54o10 και 54o45 βόρεια, για την περίοδο από τις 15 Αυγούστου μέχρι τις 30 Σεπτεμβρίου, και μεταξύ των γεωγραφικών πλατών 55o30 και 55o45 βόρεια για την περίοδο από τις 15 Αυγούστου μέχρι τις 15 Σεπτεμβρίου.

5. Η αλιεία της ρέγγας απαγορεύεται ολόκληρο το έτος στην Ιρλανδική Θάλασσα (διαίρεση CIEM VII a), στη θαλάσσια ζώνη που βρίσκεται μεταξύ των δυτικών ακτών της Σκωτίας, της Αγγλίας και της Ουαλίας και μιας γραμμής που χαράσσεται σε απόσταση 12 μιλίων από τις γραμμές βάσης αυτών των ακτών, οριοθετούμενη προς νότο από ένα σημείο που βρίσκεται σε γεωγραφικό πλάτος 53o20 βόρεια και βορειοδυτικά από μια γραμμή που χαράσσεται μεταξύ του Mull of Galloway (Σκωτία) και του Point of Ayre (Νήσος του Man).

6. Από τις 21 Σεπτεμβρίου έως τις 31 Δεκεμβρίου απαγορεύεται η αλιεία της ρέγγας στα τμήματα της Ιρλανδικής Θάλασσας (διαίρεση CIEM VII a) που ορίζονται από τις ακόλουθες συντεταγμένες:

α) - ανατολική ακτή της νήσου του Man σε γεωγραφικό πλάτος 54o20 βόρεια,

- γεωγραφικό πλάτος 54o20 βόρεια, γεωγραφικό μήκος 3o40 δυτικά,

- γεωγραφικό πλάτος 53o50 βόρεια, γεωγραφικό μήκος 3o50 δυτικά,

- γεωγραφικό πλάτος 53o50 βόρεια, γεωγραφικό μήκος 4o50 δυτικά,

- νοτιοδυτική ακτή της νήσου του Man σε γεωγραφικό μήκος 4o50 δυτικά-

β) - ανατολική ακτή της Βόρειας Ιρλανδίας σε γεωγραφικό πλάτος 54o15 βόρεια,

- γεωγραφικό πλάτος 54o15 βόρεια, γεωγραφικό μήκος 5o15 δυτικά,

- γεωγραφικό πλάτος 53o50 βόρεια, γεωγραφικό μήκος 5o50 δυτικά,

- ανατολική ακτή της Ιρλανδίας σε γεωγραφικό μήκος 53o50 βόρεια.

Η αλιεία της ρέγγας απαγορεύεται καθόλη τη διάρκεια του έτους στον κόλπο Logan, (ύδατα που ευρίσκονται ανατολικά μιας γραμμής που αρχίζει από το Mull of Logan, σε γεωγραφικό πλάτος 54o44 βόρεια και γεωγραφικό μήκος 4o59 δυτικά, και εκτείνεται μέχρι το Laggantalluch Head, που ευρίσκεται σε γεωγραφικό πλάτος 54o41 βόρεια και γεωγραφικό μήκος 4o58 δυτικά).

7. Παρά την παράγραφο 6, τα σκάφη μέγιστου μήκους 12,2 μέτρων, που έχουν νηολογηθεί σε λιμάνια της ανατολικής ακτής της Ιρλανδίας και της Βόρειας Ιρλανδίας, σε γεωγραφικό πλάτος μεταξύ 53o00 βόρεια και 55o00 βόρεια, μπορούν να αλιεύουν ρέγγα στη απαγορευμένη ζώνη που περιγράφεται στην παράγραφο 6 στοιχείο β). Η μόνη επιτρεπόμενη μέθοδος είναι η αλιεία με συρόμενα δίχτυα μεγέθους ματιών τουλάχιστον 54 mm.

8. Απαγορεύεται η αλιεία της ρέγγας στη θαλάσσια περιοχή που βρίσκεται βορειοανατολικά της γραμμής που εκτείνεται μεταξύ του Myll of Kintyre και του Corsewall Point, από την 1η Ιανουαρίου έως τις 30 Απριλίου.

9. Οι ζώνες και οι περίοδοι που ορίζονται στο παρόν άρθρο είναι δυνατόν να τροποποιηθούν σύμφωνα με τη διαδικασία που προβλέπεται στο άρθρο 17."

2. Στο άρθρο 9, προστίθεται η ακόλουθη παράγραφος:

"18. Η αλίευση σκουμπριού, παπαλίνας και ρέγγας, με τράτα και κυκλικά δίχτυα, απαγορεύεται στο Skagerrak από τα μεσάνυχτα του Σαββάτου μέχρι τα μεσάνυχτα της Κυριακής και στο Kattegat από τα μεσάνυχτα της Παρασκευής μέχρι τα μεσάνυχτα της Κυριακής."

3. Στο παράρτημα Ι, στη στήλη "Περιοχές 1 και 2", γεωγραφική ζώνη "Όλη η περιοχή εκτός από την περιοχή αλιείας του νορβηγικού βακαλάου", τα στοιχεία που αφορούν το "μέγιστο ποσοστό προστατευόμενων ειδών" αντικαθίστανται από "15, από το οποίο όχι περισσότερο από 5 % γάδου και μπακαλιάρου εγκλεφίνου".

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουλίου 1994.

Για το Συμβούλιο

Ο Πρόεδρος

J. BORCHERT

(1) ΕΕ αριθ. C 346 της 24. 12. 1993, σ. 10.

(2) ΕΕ αριθ. C 128 της 9. 8. 1994.

(3) ΕΕ αριθ. L της 31. 12. 1992, σ. 1

(4) ΕΕ αριθ. L 288 της 11. 10. 1986, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3676/93 (ΕΕ αριθ. L 341 της 31. 12. 1993, σ. 1).